歲晏出沐感事內訟一首
作者：宋庠
朝代：宋

paragraphs: 山海有完士，希世無良籌。
偶穿東郭履，遂別野人舟。
不恥篆刻賦，來肩英俊游。
私智甚鳬短，塵容若鴟愁。
備員太史氏，補屬富民侯。
姑學了官事，何嘗分主憂。
日貪斗食利，歲感星躔周。
中都富才彥，方駕若龍虯。
茂先善史漢，平津治春秋。
高文用司馬，格五寵虞丘。
間闊路逢葛，繽紛人召鄒。
桑羊興賈豎，安國出縲囚。
汲鄭貴交盛，徐陳英藻遒。
況乃天下樞，雄雌來九州。
衣冠徑複道，鼓吹出長楸。
席上萬錢箸，橋邊八列騶。
雍容緩魯玦，意氣拂吳鉤。
咨予良不韙，瓴甓厠珠璆。
吹竽昔已濫，在梁今可尤。
臺閣魏舒被，風霜蘇季裘。
有志謝軒鶴，無機防海鷗。
恭竢杜陵課，誅茅歸故疇。